寄計議弟張彦實錢元成夏庭列
作者：呂本中
朝代：宋

paragraphs: 遠書來稍稀，叔也經月病。
微官自拘束，歸興復未定。
誰能相勞苦，頗亦奉朝請。
安身子有道，可保在不競。
寧聞鄭子真，肯待當世聘。
張錢平生歡，未貴渠有命。
舊交餘此人，豈减昔日盛。
夏郎來幾時，問學當轉勝。
高風隕寒梧，相助筆鋒勁。
同歸定何日，不必有三徑。
相從說平生，保此一室靜。